CELEX: 42010X0513(04)
Language: hu
Date: 2010-05-13 00:00:00
Title: Az Egyesült Nemzetek Szervezete Európai Gazdasági Bizottságának (ENSZ EGB) 73. sz. előírása – Egységes rendelkezések a tehergépjárművek, pótkocsijaik és félpótkocsijaik oldalsó aláfutásgátló tekintetében történő jóváhagyásáról

13.5.2010   
            
            
               HU
            
            
               Az Európai Unió Hivatalos Lapja
            
            
               L 120/49
            
         A nemzetközi közjog értelmében jogi hatállyal kizárólag az ENSZ-EGB eredeti szövegei rendelkeznek. Ennek az előírásnak a státusa és hatálybalépésének időpontja az ENSZ-EGB TRANS/WP.29/343 sz. státusdokumentumának legutóbbi változatában ellenőrizhető a következő weboldalon:
   http://www.unece.org/trans/main/wp29/wp29wgs/wp29gen/wp29fdocstts.html
   Az Egyesült Nemzetek Szervezete Európai Gazdasági Bizottságának (ENSZ EGB) 73. sz. előírása – Egységes rendelkezések a tehergépjárművek, pótkocsijaik és félpótkocsijaik oldalsó aláfutásgátló tekintetében történő jóváhagyásáról
   Tartalmaz minden olyan szöveget, amely az alábbi időpontig érvényes volt:
   Az előírás eredeti változatának 1. kiegészítése – hatálybalépés dátuma: 2007. november 10.
   TARTALOMJEGYZÉK
   ELŐÍRÁS
   
               1.
            
            Alkalmazási kör
         
               2.
            
            Cél
         
               3.
            
            Fogalommeghatározások
         
               4.
            
            Jóváhagyási kérelem
         
               5.
            
            Jóváhagyás
         
               6.
            
            Követelmények
         
               7.
            
            Műszaki specifikációk oldalsó aláfutásgátló eszközökre
         
               8.
            
            Eltérések
         
               9.
            
            A járműtípus módosítása és a jóváhagyás kiterjesztése
         
               10.
            
            Gyártásmegfelelőség
         
               11.
            
            Szankciók nem megfelelő gyártás esetén
         
               12.
            
            A gyártás végleges leállítása
         
               13.
            
            A jóváhagyási vizsgálat elvégzéséért felelős műszaki szolgálatok és a szakhatóságok neve és címe
         MELLÉKLETEK
   
               1. melléklet –
            
            Értesítés járműtípus oldalsó aláfutásgátló tekintetében történő jóváhagyásának megadásáról, kiterjesztéséről, elutasításáról, visszavonásáról vagy gyártásának végleges leállításáról, a 73. sz. előírás alapján
         
               2. melléklet –
            
            Példák a jóváhagyási jelekre
         1.   ALKALMAZÁSI KÖR
   Ez az előírás N2, N3, O3 és O4
       (1) kategóriájú teljes járművek oldalsó aláfutásgátlójára vonatkozik. Az előírás nem érvényes az alábbiakra:
   
               a)
            
            
               félpótkocsi nyerges vontatói;
            
         
               b)
            
            
               különleges célokra tervezett és kialakított járművek, amelyeken gyakorlati okok miatt nem lehet oldalsó aláfutásgátlót kialakítani.
            
         2.   CÉL
   Az ezen előírás hatálya alá tartozó járműveket úgy kell kialakítani és/vagy felszerelni, hogy hatékonyan védjék a védelem nélküli közlekedőket azon veszély ellen, hogy oldalról a jármű alá essenek, és a kerekek alá kerüljenek (2).
   3.   FOGALOMMEGHATÁROZÁSOK
   3.1.   Ezen előírás alkalmazásában:
   3.1.1.   „jármű jóváhagyása”: teljes járműtípus jóváhagyása oldalsó aláfutásgátlója tekintetében,
   3.1.2.   „járműtípus”: olyan járművek kategóriája, amelyek nem különböznek egymástól olyan lényeges jellemzőik tekintetében, mint a hátsó tengely hossza, a jármű teljes szélessége, a jármű teljes oldalsó részének (ideértve a vezetőfülkét is, ha van) méretei, alakja és szerkezeti anyagai, valamint a felfüggesztés jellemzői, amennyiben ezek érintik az ezen előírás 7. szakaszában foglalt követelményeket,
   3.1.3.   „legnagyobb tömeg”: a gyártó által műszakilag megengedett legnagyobb tömegként megadott tömeg (ez a tömeg nagyobb lehet, mint a nemzeti hatóságok által meghatározott „legnagyobb megengedett tömeg”),
   3.1.4.   „saját tömeg”: a menetkész állapotban levő jármű tömege bennülő személyek és rakomány nélkül, de tüzelőanyaggal, hűtőfolyadékkal, kenőanyaggal, valamint szerszámokkal és egy tartalék kerékkel (ha a gyártó ezt mint szokásos tartozékot adja meg),
   3.1.5.   „védelem nélküli közlekedők”: az utat használó gyalogosok, kerékpárosok vagy motorkerékpárosok, akik ki vannak téve annak a veszélynek, hogy oldalról beesnek a jármű alá, és a kerekek alá kerülnek.
   4.   JÓVÁHAGYÁSI KÉRELEM
   4.1.   A járműtípus oldalsó aláfutásgátló tekintetében történő jóváhagyására vonatkozó kérelmet a járműgyártó vagy megfelelően meghatalmazott képviselője nyújtja be.
   4.2.   A kérelemhez három példányban csatolni kell az alábbi dokumentumokat, és meg kell adni a következő adatokat:
   
               4.2.1.
            
            
               a járműtípus olyan mértékben részletes ismertetése szerkezete, méretei, körvonalrajza és szerkezeti anyagai tekintetében, amilyen mértékben ezen előírás céljára szükséges,
            
         
               4.2.2.
            
            
               a járműtípust oldalnézetből és hátulnézetből bemutató rajzok, valamint a szerkezet oldalsó részeinek részletrajzai,
            
         
               4.2.3.
            
            
               az oldalsó aláfutásgátlóként használt eszköz részletes leírása: méretek, körvonalrajz, szerkezeti anyagok és elhelyezkedés a járművön.
            
         4.3.   Egy, a jóváhagyásra benyújtott típust jól reprezentáló járművet át kell adni a műszaki specifikációk ellenőrzéséért felelős műszaki szolgálatnak.
   
               4.3.1.
            
            
               Olyan jármű is elfogadható, amely nem tartalmazza a típusra jellemző összes alkatrészt, ha bizonyítható, hogy a kérdéses alkatrészek hiánya – az ezen előírásban foglalt követelmények tekintetében – nem befolyásolja a vizsgálati eredményeket.
            
         
               4.3.2.
            
            
               Azt, hogy a fenti 4.3.1. szakaszban említett változatok elfogadása összeegyeztethető az előírás követelményeinek való megfelelőséggel, a jóváhagyás kérelmezőjének feladata igazolni.
            
         
               4.3.3.
            
            
               Az illetékes hatóság a típusjóváhagyás megadása előtt ellenőrzi, hogy megfelelő intézkedéseket alkalmaznak-e a gyártásmegfelelőség hatékony ellenőrzésére.
            
         5.   JÓVÁHAGYÁS
   5.1.   Ha az ezen előírás szerint jóváhagyásra benyújtott jármű megfelel az alábbi 6. és 7. szakasz előírásainak, akkor e járműtípust jóvá kell hagyni.
   5.2.   Mindegyik jóváhagyott típushoz jóváhagyási számot kell rendelni. Ennek első két számjegye a jóváhagyás időpontjában hatályos, az előírást lényeges műszaki tartalommal legutóbb módosító módosításcsomag száma (a változatlan eredeti előírás esetében 00). Ugyanazon szerződő fél nem rendelheti ugyanazt a számot több járműtípushoz.
   5.3.   A járműtípusra vonatkozó jóváhagyás ezen előírás szerinti megadásáról, elutasításáról vagy kiterjesztéséről értesíteni kell az egyezményben részes és ezen előírást alkalmazó feleket az előírás 1. mellékletében megadott mintának megfelelő értesítéssel.
   5.4.   Minden olyan járművön, amely megfelel az ezen előírás szerint jóváhagyott járműtípusnak, a jóváhagyási értesítésben megadott, könnyen hozzáférhető helyen jól látható módon fel kell tüntetni egy nemzetközi jóváhagyási jelet, amely a következőkből áll:
   
               5.4.1.
            
            
               egy kör, benne az „E” betűjel és a jóváhagyó ország egyedi azonosító száma (3),
            
         
               5.4.2.
            
            
               ezen előírás száma, amelyet egy „R” betűjel, egy kötőjel és a jóváhagyási szám követ az 5.4.1. szakaszban előírt kör jobb oldalán.
            
         5.5.   Ha a jármű megfelel az egyezményhez mellékelt egy vagy több további előírás szerint abban az országban jóváhagyott járműtípusnak, amely ezen előírás alapján megadta a jóváhagyást, akkor az 5.4.1. szakaszban előírt jelet nem szükséges megismételni; ilyen esetben az előírás és a jóváhagyás számát, valamint az összes olyan előírás kiegészítő jelét, amelyek szerint a jóváhagyást megadták ugyanabban az országban, amely ezen előírás szerint is megadta a jóváhagyást, a fenti 5.4.1. szakaszban előírt jel jobb oldalán egymás alatt kell feltüntetni.
   5.6.   A jóváhagyási jelnek jól olvashatónak és eltávolíthatatlannak kell lennie.
   5.7.   A jóváhagyási jelet a gyártó által a járműre szerelt adattáblán vagy annak közelében kell elhelyezni.
   5.8.   Ezen előírás 2. mellékletében példák találhatók a jóváhagyási jel elrendezésére.
   6.   ELŐÍRÁSOK
   6.1.   ÁLTALÁNOS MEGÁLLAPÍTÁSOK
   
               6.1.1.
            
            
               Valamennyi N2, N3, O3 és O4 kategóriájú járművet úgy kell kialakítani és felszerelni, hogy a jármű teljes hossza mentén hatásos védelmet nyújtson a védelem nélküli közlekedőknek azon kockázat ellen, hogy jármű oldala alá essenek, és a kerekek alá kerüljenek. A követelmény teljesítettnek tekintendő, amennyiben:
               
                           6.1.1.1.
                        
                        
                           a járművet a 7. szakaszban foglalt előírásoknak megfelelően különleges oldalsó aláfutásgátló eszközzel (oldalvédővel) látták el, vagy
                        
                     
                           6.1.1.2.
                        
                        
                           a járművet oldalsó részén úgy tervezték és/vagy úgy szerelték fel, hogy alkotórészei alakjuknak és jellemzőiknek köszönhetően egybeépíthetők az oldalsó aláfutásgátló eszközzel és/vagy alkalmasnak tekinthetők az oldalsó aláfutásgátló eszköz helyettesítésére. Azokat az alkatrészeket, amelyek kombinált funkciójuk révén megfelelnek a lenti 7. szakaszban felsorolt követelményeknek, oldalsó aláfutásgátló eszköznek kell tekinteni.
                        
                     
         6.2.   A JÁRMŰ HELYZETE A VIZSGÁLATOK ALATT
   A lenti 7. szakaszban megadott műszaki követelményeknek való megfelelés ellenőrzésekor a jármű helyzetének a következőnek kell lennie:
   
                
            
            
               A járművet vízszintes, sík felületre kell helyezni,
            
         
                
            
            
               a kormányzott kerekeknek egyenes helyzetben kell állniuk,
            
         
                
            
            
               a járműn ne legyen rakomány,
            
         
                
            
            
               a félpótkocsiknak megközelítőleg vízszintesen kell támaszukon felfeküdniük.
            
         7.   MŰSZAKI SPECIFIKÁCIÓK OLDALSÓ ALÁFUTÁSGÁTLÓ ESZKÖZÖKRE
   7.1.   Az oldalsó aláfutásgátló eszköz nem növelheti meg a jármű teljes szélességét, és külső felületének fő része legfeljebb 120 mm-re lehet a jármű legkülső síkjától (legnagyobb szélességétől) befelé mérve. Elülső vége bizonyos járműveken befelé fordulhat, a 7.4.3. és 7.4.4. szakasznak megfelelően. Hátsó vége legalább a leghátsó 250 mm-en a hátsó gumiabroncsok legkülső szélétől befelé mérve legfeljebb 30 mm-re lehet (figyelmen kívül hagyva az abroncsok kidudorodását az úttal való érintkezésnél).
   7.2.   Az eszköz külső felületének simának, illetve amennyire csak lehetséges, az elejétől a végéig folytonosnak kell lennie; a szomszédos részek ugyanakkor fedhetik egymást, ha az átfedések szabad élei hátrafelé vagy lefelé néznek, illetve ha hosszirányban legfeljebb 25 mm rés van közöttük, valamint a hátsó rész nem nyúlik túl az elülső részen; a lekerekített csapszeg- és szegecsfejek, illetve egyéb részek, feltéve, ha simák és lekerekítettek, a felülettől legfeljebb 10 milliméterre nyúlhatnak ki; valamennyi külső élnek és saroknak lekerekítettnek kell lennie, legalább 2,5 milliméteres sugárral.
   7.3.   Az eszköz állhat egy folytonos sík felületből, illetve egy vagy több vízszintes hossztartóból, illetve állhat felület és hossztartók kombinációjából; hossztartók alkalmazása esetén ezek legfeljebb 300 mm-re lehetnek egymástól, és
   
                
            
            
               az N2 és O3 járműkategóriák esetében legalább 50 mm magasnak kell lenniük,
            
         
                
            
            
               az N3 és O4 járműkategóriák esetében legalább 100 mm magasnak és alapvetően sík felületűnek kell lenniük.
            
         
                
            
            
               A sík felületek és hossztartók kombinációjának gyakorlatilag folytonos kialakítású oldalvédőt kell alkotnia, amelynek azonban a 7.2. szakaszban foglalt követelményeknek is meg kell felelnie.
            
         7.4.   Az oldalvédő elülső végét a következőképpen kell kialakítani:
   
               7.4.1.
            
            
               Helyzete legyen a következő:
               
                           7.4.1.1.
                        
                        
                           gépjárművön: a jármű hosszanti síkjára merőleges és a védőszerkezet előtt található kerék gumiabroncsának külső felületét érintő függőleges sík mögött legfeljebb 300 mm-re,
                        
                     
                           7.4.1.2.
                        
                        
                           vonórudas pótkocsin: a 7.4.1.1. szakaszban meghatározott sík mögött legfeljebb 500 mm-re,
                        
                     
                           7.4.1.3.
                        
                        
                           félpótkocsin: a támasztó lábak (ha vannak) keresztirányú középsíkja mögött legfeljebb 250 mm-re, azonban a leghátsó helyzetben lévő királycsap középpontján átmenő keresztirányú sík és az elülső él közötti távolság semmi esetre sem haladhatja meg a 2,7 métert.
                        
                     
         
               7.4.2.
            
            
               Amennyiben az első perem egyébként nyitott térbe nyúlik, az élnek folytonos, függőleges tagban kell végződnie, amely a védőszerkezet teljes magasságára kiterjed; az N2 és O3 kategóriák esetében e tag külső és előrenéző felületeinek legalább 50 mm-re kell hátrafelé nyúlniuk, és legalább 100 mm-re befelé kell hajolniuk, az N3 és O4 kategóriák esetében pedig legalább 100 mm-re kell hátrafelé nyúlniuk, és legalább 100 mm-re kell befelé hajolniuk.
            
         
               7.4.3.
            
            
               Azokon a gépjárműveken, amelyeken a 7.4.1.1. szakaszban említett 300 mm a vezetőfülkén belülre esik, a védőszerkezetet úgy kell kialakítani, hogy az elülső éle és a vezetőfülke oldalfala közötti rés legfeljebb 100 mm-es legyen, és ha szükséges, legfeljebb 45 fokkal befelé fordulhat. Ebben az esetben a 7.4.2. szakasz rendelkezései nem érvényesek.
            
         
               7.4.4.
            
            
               Azoknak a gépjárműveknek, amelyeken a 7.4.1.1. szakaszban említett 300 mm a vezetőfülke mögé esik, és az oldalvédő, a gyártó választása szerint, előrenyúlik és a vezetőfülkétől számított 100 mm-en belül ér véget, meg kell felelniük a 7.4.3. szakasz rendelkezéseinek.
            
         7.5.   Az oldalvédő hátsó éle a jármű hosszanti síkjára merőleges és a védőszerkezet előtt található kerék gumiabroncsának külső felületét érintő függőleges sík előtt legfeljebb 300 mm-re helyezkedhet el, a hátsó élen nem szükséges folytonos, függőleges tagot elhelyezni.
   7.6.   Az oldalvédő alsó élének egyetlen pontja sem lehet a talajtól számítva 550 mm-nél magasabban.
   7.7.   A védőszerkezet felső éle legfeljebb 350 mm-re lehet a jármű azon szerkezeti része alatt, amelyet a gumiabroncsok külső felületét (az úttal való érintkezésnél keletkező kidudorodást figyelmen kívül hagyva) érintő függőleges sík metsz vagy érint, kivéve a következő eseteket:
   
               7.7.1.
            
            
               amennyiben a 7.7. szakasz szerinti sík nem metszi a jármű szerkezeti részét, a felső élnek a rakfelülettel azonos szinten vagy a talajtól mért 950 mm magasságban kell lennie, attól függően, hogy melyik a kisebb,
            
         
               7.7.2.
            
            
               amennyiben a 7.7. szakasz szerinti sík a járműszerkezetet a talajtól mért 1,3 méternél magasabban metszi, az oldalvédő felső élének legalább 950 mm-rel a talaj szintje felett kell lennie;
            
         
               7.7.3.
            
            
               konténer vagy leszerelhető felépítmény szállítására tervezett és kialakított, és nem csupán átalakított, különleges járműnél a védőszerkezet felső élének magasságát a 7.7.1. és 7.7.2. szakasz szerint kell meghatározni, mely meghatározás során a konténer vagy a felépítmény a jármű részének tekintendő.
            
         7.8.   Az oldalvédőnek alapvetően merevnek és biztonságosan rögzítettnek kell lennie (a beszerelés a jármű rendes használatakor fellépő rezgés hatására nem lazulhat meg), és a 7.9. szakaszban felsorolt részek kivételével fémből vagy más alkalmas anyagból kell készülnie. Az oldalvédőt megfelelőnek kell tekinteni, ha képes külső felületének bármely pontjára merőlegesen ható, kerek és lapos végű, 220 ± 10 mm átmérőjű nyomódugattyún keresztül történő, 1 kN vízszintes statikus erőhatásnak ellenállni, és a védőszerkezet alakváltozása a terhelések hatására legfeljebb:
   
                
            
            
               30 mm a védőszerkezet leghátsó 250 mm-es szakaszán,
            
         
                
            
            
               150 mm a védőszerkezet maradék részén.
            
         Az ennek a követelménynek való megfelelést számítással lehet ellenőrizni.
   7.9.   A járműhöz állandó jelleggel rögzített egységek, mint például pótkerekek, akkumulátor, levegőtartályok, tüzelőanyag-tartályok, lámpák, fényszórók és szerszámos ládák az oldalvédő részét képezhetik, ha megfelelnek ezen előírás méretkövetelményeinek. A 7.2. szakaszban foglalt követelmények általánosságban érvényesek a védőszerkezetek és az állandó jelleggel rögzített alkatrészek közötti résekre.
   7.10.   A védőszerkezet nem alkalmazható fék-, levegő- és hidraulikavezetékek tartóberendezéseként.
   8.   ELTÉRÉSEK
   8.1.   A fenti rendelkezésektől eltérően a következő típusú járműveknek csak az alább megadott egyes követelményeket illetően kell az előírásoknak megfelelniük.
   
               8.1.1.
            
            
               A meghosszabbítható pótkocsi legkisebb hosszúságára összetolt állapotában meg kell, hogy feleljen a 7. szakasz összes követelményének; ha viszont meg van hosszabbítva, az oldalvédőknek a 7.6., 7.7. és 7.8. szakasznak és vagy a 7.4., vagy a 7.5. szakasznak (de mindkettőnek nem) kell megfelelniük, a pótkocsi meghosszabbítása nem képezhet réseket az oldalvédők hossza mentén.
            
         
               8.1.2.
            
            
               A tartálykocsit, amely kizárólag állandó jelleggel rögzített tartályban történő folyadékszállításra készült, és a töltéshez vagy ürítéshez szükséges cső- vagy tömlőcsatlakozással van ellátva, olyan oldalvédővel kell felszerelni, amely – amennyire csak gyakorlatilag lehetséges – megfelel a 7. szakasz követelményeinek; a követelmények szigorú betartása csak az üzemeltetési követelmények érdekében mellőzhető.
            
         
               8.1.3.
            
            
               Kitolható lábakkal ellátott járművön, ahol ezek a lábak kiegészítő stabilitást nyújtanak berakodáskor, kirakodáskor vagy egyéb műveleteknél, az oldalvédőn megengedett olyan rések kialakítása, amelyek lehetővé teszik a lábak kitolását.
            
         
               8.1.4.
            
            
               Olyan járművön, amelyen a ro-ro szállítás céljára lekötési pontok vannak, az oldalvédőn megengedett a rögzítőkötelek átvezetése és meghúzása céljából rések kialakítása.
            
         8.2.   Ha a jármű oldalsó kiképzése és/vagy felszerelése olyan, hogy az alkotórészek alakjuknak és jellemzőiknek köszönhetően együttesen teljesítik a 7. szakasz követelményeit, akkor úgy tekinthető, hogy az alkotórészek helyettesítik az oldalvédőt.
   9.   JÁRMŰTÍPUS MÓDOSÍTÁSA ÉS A JÓVÁHAGYÁS KITERJESZTÉSE
   9.1.   A járműtípus minden módosításáról értesíteni kell a járműtípust jóváhagyó szakhatóságot. A szakhatóság ezt követően a következőképpen járhat el:
   
               9.1.1.
            
            
               úgy ítéli meg, hogy az elvégzett módosításoknak nagy valószínűséggel nincs számottevő kedvezőtlen hatása, és a jármű továbbra is megfelel az előírásoknak, vagy
            
         
               9.1.2.
            
            
               új mérési jegyzőkönyvet kér a vizsgálat elvégzéséért felelős műszaki szolgálattól.
            
         9.2.   A jóváhagyás megerősítéséről vagy elutasításáról, a módosítások részletes leírásával együtt, a fenti 5.3. szakaszban említett eljárással értesíteni kell az egyezményben részes és ezen előírást alkalmazó feleket.
   9.3.   A jóváhagyás kiterjesztését engedélyező illetékes hatóság sorozatszámot rendel az említett kiterjesztésről kiállított valamennyi értesítéshez.
   10.   GYÁRTÁSMEGFELELŐSÉG
   A gyártásmegfelelőség ellenőrzésére szolgáló eljárásoknak meg kell felelniük az egyezmény (E/ECE/324-E/ECE/TRANS/505/2. javított változat) 2. függelékében megállapított eljárásoknak, valamint a következő előírásoknak:
   10.1.   Az ezen előírás szerint jóváhagyott minden járművet úgy kell gyártani, hogy a fenti 6. szakaszban megállapított előírásokat teljesítve megfeleljen a jóváhagyott típusnak.
   10.2.   A típusjóváhagyást megadó hatóság bármikor ellenőrizheti az egyes gyártóüzemekben alkalmazott megfelelőség-ellenőrzési módszereket. Az ilyen ellenőrzésre általában kétévente kerül sor.
   11.   SZANKCIÓK NEM MEGFELELŐ GYÁRTÁS ESETÉN
   11.1.   Az ezen előírás alapján egy adott járműtípusra megadott jóváhagyás visszavonható, ha nem teljesülnek a fenti 6. és 7. szakaszban előírt követelmények.
   11.2.   Amennyiben az egyezményben részes és az ezen előírást alkalmazó valamelyik fél visszavon egy előzőleg általa megadott jóváhagyást, erről az előírás 1. mellékletében megadott mintának megfelelő, a „JÓVÁHAGYÁS VISSZAVONÁSA” felirattal ellátott, aláírt és keltezett értesítéssel azonnal értesítenie kell az ezen előírást alkalmazó szerződő feleket.
   12.   GYÁRTÁS VÉGLEGES LEÁLLÍTÁSA
   Ha a jóváhagyás jogosultja véglegesen leállítja az ezen előírás szerint jóváhagyott járműtípus gyártását, akkor erről értesítenie kell a jóváhagyást megadó hatóságot. A hatóság az értesítés kézhezvételét követően haladéktalanul értesíti az ezen előírást alkalmazó többi szerződő felet egy olyan jóváhagyási értesítéssel, amelynek végén nagy betűkkel, aláírással és keltezéssel ellátva szerepelteti az „GYÁRTÁS LEÁLLÍTVA” kifejezést.
   13.   A JÓVÁHAGYÁSI VIZSGÁLAT ELVÉGZÉSÉÉRT FELELŐS MŰSZAKI SZOLGÁLATOK ÉS A SZAKHATÓSÁGOK NEVE ÉS CÍME
   Az egyezményben részes és ezen előírást alkalmazó felek megadják az Egyesült Nemzetek Szervezete Titkárságának a jóváhagyási vizsgálat elvégzéséért felelős műszaki szolgálatok nevét és címét, valamint a jóváhagyásokat megadó, illetve a más országok által kiadott jóváhagyásokat, kiterjesztéseket, elutasításokat vagy visszavonásokat igazoló értesítéseket fogadó szakhatóságok nevét és címét.
   
      (1)  A Motoros járművekre vonatkozó egységesített állásfoglalás (R.E.3) (dokumentum: a legutóbb a 4. módosítással módosított TRANS/WP.29/78/1. javított változat/2. módosítás) 7. mellékletének meghatározása szerint.
   
      (2)  Ez az előírás nem gátolja az országokat abban, hogy további előírásokat rendeljenek el a járművek első kerekei előtti és hátsó kerekei mögötti járműrészekre.
   
      (3)  1 – Németország, 2 – Franciaország, 3 – Olaszország, 4 – Hollandia, 5 – Svédország, 6 – Belgium, 7 – Magyarország, 8 – Cseh Köztársaság, 9 – Spanyolország, 10 – Szerbia, 11 – Egyesült Királyság, 12 – Ausztria, 13 – Luxemburg, 14 – Svájc, 15 (szabad), 16 – Norvégia, 17 – Finnország, 18 – Dánia, 19 – Románia, 20 – Lengyelország, 21 – Portugália, 22 – Orosz Föderáció, 23 – Görögország, 24 – Írország, 25 – Horvátország, 26 – Szlovénia, 27 – Szlovákia, 28 – Belarusz, 29 – Észtország, 30 (szabad), 31 – Bosznia és Hercegovina, 32 – Lettország, 33 (szabad), 34 – Bulgária, 35 (szabad), 36 – Litvánia, 37 – Törökország, 38 (szabad), 39 – Azerbajdzsán, 40 – Macedónia Volt Jugoszláv Köztársaság, 41 (szabad), 42 – Európai Közösség (a jóváhagyást a tagállamok adják meg saját EGB-típus-jóváhagyási jelüket használva), 43 – Japán, 44 (szabad), 45 – Ausztrália, 46 – Ukrajna, 47 – Dél-Afrika, 48 – Új-Zéland, 49 – Ciprus, 50 – Málta, 51 – Koreai Köztársaság, 52 – Malajzia, 53 – Thaiföld, 54 és 55 (szabad) és 56 – Montenegró. A további számokat további országoknak jelölik ki, időrendi sorrendben aszerint, hogy a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló egyezményt mikor ratifikálják vagy ahhoz mikor csatlakoznak, és az így kijelölt számokat az Egyesült Nemzetek Főtitkára közli az egyezményben részes szerződő felekkel.
   
      1. MELLÉKLET
      
         ÉRTESÍTÉS
      
      (Legnagyobb megengedett formátum: A4, azaz 210 × 297 mm)
      
         
      
         
   
   
      2. MELLÉKLET
      
         PÉLDÁK JÓVÁHAGYÁSI JELEKRE
      
      A.   MINTA
      (Lásd ezen előírás 5.4. szakaszát)
      
         
      B.   MINTA
      (Lásd ezen előírás 5.5. szakaszát)
      
         
      
         (1)  Az utóbbi szám csak példaként szolgál.